**โครงการนำร่องการเชื่อมโยงองค์ความรู้ AIC ผ่านศูนย์เรียนรู้การเพิ่มประสิทธิภาพ**

**การผลิตสินค้าเกษตร (ศพก.) ประจำปีงบประมาณ พ.ศ. 2564**

**1. หลักการและเหตุผล**

กระทรวงเกษตรและสหกรณ์ได้ขับเคลื่อนการเกษตรสมัยใหม่ตามนโยบาย Thailand 4.0 คือ การประยุกต์ใช้เทคโนโลยี นวัตกรรม และภูมิปัญญาในการพัฒนาสินค้าเกษตร เพื่อสร้างมูลค่าเพิ่ม สร้างคุณภาพ และมาตรฐานของสินค้าเกษตรให้ปลอดภัยต่อผู้ผลิตและผู้บริโภคที่อยู่บนพื้นฐานการทำเกษตรกรรมยั่งยืน จึงได้ร่วมมือกับมหาวิทยาลัยใน 77 จังหวัดทั่วประเทศ จัดตั้ง ศูนย์เทคโนโลยีเกษตรและนวัตกรรม (Agritech and Innovation หรือ AIC) เพื่อให้เป็นแหล่งบริการเกษตรกรที่รวบรวมองค์ความรู้ทางด้านเทคโนโลยีและนวัตกรรมการเกษตร สามารถนำองค์ความรู้ต่างๆ ไปใช้พัฒนาต่อยอดการผลิต สามารถลดต้นทุนการผลิตสินค้าเกษตร และให้สินค้ามีคุณภาพและมาตรฐาน โดยเป็นการทำงานแบบบูรณาการร่วมกันใน 6 หน่วยงานภาคี คือ กระทรวงเกษตรและสหกรณ์ กระทรวงพาณิชย์ กระทรวงอุตสาหกรรม ภาคเกษตรกร ภาควิชาการ และภาคเอกชน

ในปี พ.ศ 2564 ปลัดกระทรวงเกษตรและสหกรณ์ (นายทองเปลว กองจันทร์) ได้มอบนโยบายแนวทางการขับเคลื่อนกระทรวงเกษตรและสหกรณ์ตามแนวทางดำเนินงานหลักที่ 1. ภารกิจเร่งด่วนเพื่อขับเคลื่อนยุทธศาสตร์และนโยบายให้บรรลุเป้าหมาย ประกอบด้วย 1.1 เร่งรัดโครงการอันเนื่องมาจากพระราชดำริของกระทรวง 1.2 ขยายพื้นที่เกษตรทฤษฎีใหม่สร้างความเข้มแข็งในเกษตรกรฐานราก 1.3 ยกระดับศักยภาพแปลงใหญ่ด้วยเกษตรสมัยใหม่ 1.4 ผลักดันการสร้างเกษตรมูลค่าสูง 1.5 พัฒนาช่องทางเชื่อมโยงตลาดสินค้าเกษตรทั้งในและต่างประเทศ 1.6 ผลักดันการพัฒนา Big Data อย่างเป็นรูปธรรม 1.7 ยกระดับ ศพก. สู่ศูนย์พัฒนา Smart Farmer ครบวงจร 1.8 ปรับปรุงกลไกและคณะกรรมการขับเคลื่อนระดับพื้นที่ 1.9 มอบหมายรองปลัดกระทรวงดูแลการขับเคลื่อนระดับพื้นที่ และ 1.10 ปรับปรุงระบบประชาสัมพันธ์ทุกรูปแบบให้ทันสมัยเข้าถึงเกษตรกร

กรมส่งเสริมการเกษตรเป็นหน่วยงานหลักในการดำเนินงานศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ได้ตอบรับนโยบายการขับเคลื่อนกระทรวงเกษตรและสหกรณ์ ข้อ 1.7 การยกระดับ ศพก. สู่ศูนย์พัฒนา Smart Farmer ครบวงจร สอดรับกับการเชื่อมโยง AIC สู่ ศพก. อันเป็นนโยบายที่กระทรวงเกษตรและสหกรณ์ขับเคลื่อนการดำเนินงานให้เกิดเป็นรูปธรรม จึงได้จัดทำ “โครงการนำร่องการเชื่อมโยงองค์ความรู้ AIC ผ่านศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)” โดยมีเป้าหมายในการพัฒนา ศพก. และศูนย์เครือข่ายให้มีความพร้อมเป็นศูนย์เทคโนโลยีเกษตรสมัยใหม่ สนับสนุนองค์ความรู้ทางวิชาการและการปฏิบัติ เป็นช่องทางนำเสนอแหล่งทุนเพื่อสนับสนุนการประกอบธุรกิจ โดยออกแบบกำหนดหลักสูตรการพัฒนาเป็นลำดับขั้น นอกจากนี้ ยังครอบคลุมถึงการพัฒนาศักยภาพ Smart Farmer, Young Smart Farmer, กลุ่มเกษตรกร หรือวิสาหกิจชุมชน ให้นำองค์ความรู้ที่ได้รับจาก AIC มาประยุกต์ใช้ตามความเหมาะสมและความต้องการของแต่ละพื้นที่ โดยกระบวนการแลกเปลี่ยนเรียนรู้ของเกษตรกรร่วมกับวิทยากรจาก AIC เพื่อให้เกษตรกรเกิดความรู้ ความเข้าใจ สร้างจิตสำนึกในการใช้ปัจจัยการผลิตอย่างเหมาะสม เพิ่มประสิทธิภาพการผลิตสินค้าเกษตร อันส่งผลให้เกษตรกรไทยมีองค์ความรู้ และมีเครือข่ายที่ดี ก้าวเข้าสู่ยุคเกษตร 4.0 อย่างครบวงจร มีภูมิคุ้มกันที่เข้มแข็ง พร้อมยกระดับคุณภาพชีวิตให้มั่นคงและยั่งยืนสืบไป

**2. วัตถุประสงค์**

2.1 เพื่อสร้างต้นแบบการเชื่อมโยงองค์ความรู้ด้านเทคโนโลยีและนวัตกรรม จาก AIC สู่ ศพก.
ศูนย์เครือข่าย, Smart Farmer, Young Smart Farmer,กลุ่มเกษตรกร หรือวิสาหกิจชุมชน ตามความเหมาะสมของแต่ละพื้นที่

๒.2 เพื่อยกระดับให้ ศพก. ,ศูนย์เครือข่าย เป็นแหล่งเรียนรู้ด้านเทคโนโลยีและนวัตกรรมจาก AIC

2.3 เพื่อพัฒนา Smart Farmer, Young Smart Farmer, กลุ่มเกษตรกร หรือวิสาหกิจชุมชน ที่มีศักยภาพและความพร้อมในการดำเนินการเกษตรด้วยเทคโนโลยีและนวัตกรรม

**3. เป้าหมาย**

3.1 ศูนย์เรียนรู้การเพิ่มประสิทธิภาพการผลิตสินค้าเกษตร, ศูนย์เครือข่าย, Smart Farmer, Young Smart Farmer,กลุ่มเกษตรกร หรือวิสาหกิจชุมชน จำนวน 6 จุด (6 เขต ๆ ละ 1 จุด)

**4. กิจกรรม/วิธีการดำเนินงาน**

4.1 ส่วนกลาง (กองวิจัยและพัฒนางานส่งเสริมการเกษตร) กำหนดเป้าหมาย วัตถุประสงค์ แนวทางการดำเนินงาน และช่วงเวลาดำเนินกิจกรรม โดยเสนอโครงการฯ ให้กรมส่งเสริมการเกษตรเห็นชอบ และดำเนินการประสานสำนักงานปลัดกระทรวงเกษตรและสหกรณ์ในการเชื่อมโยงแนวทางการดำเนินงาน AIC กับ ศพก. และศูนย์เครือข่าย แจ้งสำนักงานเกษตรจังหวัด และสำนักงานส่งเสริมและพัฒนาการเกษตรที่ 1 – 6 ดำเนินงาน

4.2 สำนักงานส่งเสริมและพัฒนาการเกษตร ที่ 1 - 6 ร่วมกับสำนักงานเกษตรจังหวัดภายใต้เขต ค้นหา ศพก./ ศูนย์เครือข่าย/ Smart Farmer/ Young Smart Farmer/ กลุ่มเกษตรกร หรือวิสาหกิจชุมชน ที่มีความพร้อม และความต้องการในการเรียนรู้เทคโนโลยีและนวัตกรรมจาก AIC ตาม Innovation Catalog ที่เหมาะสมในพื้นที่ ตรงกับความต้องการของเกษตรกร และคัดเลือกจุดที่จะดำเนินการอย่างน้อยเขตละ 1 จุด

4.3 สำนักงานเกษตรจังหวัดร่วมกับสำนักงานเกษตรอำเภอ ประสาน ศพก./ ศูนย์เครือข่าย/ Smart Farmer/ Young Smart Farmer/ กลุ่มเกษตรกร หรือวิสาหกิจชุมชน ที่ได้รับการคัดเลือกเพื่อทราบ และเตรียมความพร้อมในการดำเนินงานโครงการฯ

4.4 สำนักงานส่งเสริมและพัฒนาการเกษตร ที่ 1 – 6 ร่วมกับสำนักงานเกษตรจังหวัดประสานสถาบันการศึกษาในพื้นที่ตั้ง AIC ในการนำเทคโนโลยี/นวัตกรรมไปใช้ในพื้นที่เป้าหมาย

๔.๕ จัดเวทีถ่ายทอดความรู้และเทคโนโลยีการเกษตรให้กับเกษตรกรต้นแบบเจ้าของ ศพก./ ประธานศูนย์เครือข่าย/ SF/ YSF/ กลุ่มเกษตรกร หรือ วิสาหกิจชุมชน โดยวิทยากรจาก AIC และให้พิจารณา ศพก.เป็นสถานที่ในการจัดเวทีถ่ายทอดความรู้เป็นลำดับแรก

4.6 ขยายผลในการนำเทคโนโลยีและนวัตกรรมจาก AIC ไปประยุกต์ใช้ในพื้นที่ของเกษตรกรอื่นๆ

4.7 ติดตาม กำกับ และร่วมแก้ไขปัญหาการดำเนินงานโครงการ

**๕. ผลผลิต ผลลัพธ์**

๕.๑ ผลผลิต : ศพก./ ศูนย์เครือข่าย/ Smart Farmer/ Young Smart Farmer/ กลุ่มเกษตรกร หรือวิสาหกิจชุมชน ได้รับองค์ความรู้ด้านเทคโนโลยีและนวัตกรรม จาก AIC ตามความเหมาะสมของแต่ละพื้นที่ จำนวน ๖ จุด

 ๕.๒ ผลลัพธ์ : ร้อยละ 100 ของ ศพก./ ศูนย์เครือข่าย/ Smart Farmer/ Young Smart Farmer/ กลุ่มเกษตรกร หรือวิสาหกิจชุมชน สามารถยกระดับและขยายผลเป็นแหล่งเรียนรู้ด้านเทคโนโลยีและนวัตกรรมจาก AIC ได้

**๖. แผนการปฎิบัติงาน**

|  |  |  |  |  |  |
| --- | --- | --- | --- | --- | --- |
| **ลำดับ** | **กิจกรรม** | **เป้าหมาย** |  **หน่วย นับ** | **ระยะเวลาดำเนินงาน ปี ๒๕๖๔** | **ผู้รับผิดชอบ** |
| **กพ.** | **มีค.** | **เมย.** | **พค.** | **มิย.** | **กค.** | **สค.** | **กย.** |
| 1 | กำหนดแนวทางดำเนินงาน | 6 | ศูนย์ |  |  |  |  |  |  |  |  | กวพ. |
| 2 | ค้นหา และคัดเลือก ศพก./ ศูนย์ เครือข่าย/ Smart Farmer/ Young Smart Farmer/กลุ่มเกษตรกร หรือวิสาหกิจชุมชน ที่มีความพร้อมและความต้องการในการนำเทคโนโลยีและนวัตกรรมจาก AIC ไปใช้ในพื้นที่ | ๖ | ศูนย์ |  |  |  |  |  |  |  |  | เขตและจังหวัด |
| 3 | ประสาน ศพก., ศูนย์เครือข่าย, Smart Farmer, Young Smart Farmer,กลุ่มเกษตรกร หรือวิสาหกิจชุมชน ในพื้นที่ | ๖ | ศูนย์ |  |  |  |  |  |  |  |  | สำนักงานเกษตรอำเภอ |
| 4 | ประสานสถาบันการศึกษาในพื้นที่ตั้ง AIC ในการนำเทคโนโลยี/นวัตกรรมไปใช้ตามความเหมาะสมของแต่ละพื้นที่ | ๖ | AIC |  |  |  |  |  |  |  |  | เขต, จังหวัด |
| 5 | จัดเวทีถ่ายทอดความรู้และเทคโนโลยีการผลิตทอดความรู้โดยวิทยากรจาก AIC | 1 - 2 | ครั้ง |  |  |  |  |  |  |  |  | จังหวัด, อำเภอ |
| 6 | ขยายผลในการนำเทคโนโลยีและนวัตกรรมจาก AIC ไปประยุกต์ใช้ในพื้นที่ของเกษตรกร  | 6 | ศูนย์ |  |  |  |  |  |  |  |  | ศพก., ศูนย์ เครือข่าย, Smart Farmer, Young Smart Farmer,กลุ่มเกษตรกร หรือวิสาหกิจชุมชน |
| 7 | ติดตาม กำกับ และร่วมแก้ไขปัญหาการดำเนินงานโครงการ | 2 | ครั้ง |  |  |  |  |  |  |  |  | กรม/เขต/จังหวัด |